A Tanács 1131/94/EK rendelete
(1994. május 16.)
az Európai Szakképzés-fejlesztési Központ létrehozásáról szóló 337/75/EGK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 235. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel a tagállamok kormányainak állam- és kormányfői szinten ülésező képviselői, az Európai Közösség és az Europol bizonyos testületei és részlegei székhelyének helyszínéről szóló, 1993. október 29-i határozat [4] elfogadásakor közös megegyezéssel elfogadtak egy nyilatkozatot az Európai Szakképzés-fejlesztési Központ székhelyéről;
mivel az Európai Szakképzés-fejlesztési Központ létrehozásáról szóló, 1975. február 10-i 337/75/EGK tanácsi rendeletet [5] a Központ székhelyének tekintetében módosítani kell;
mivel a javaslatnak a Központ alkalmazottaira vonatkozó részeivel a későbbiekben kell foglalkozni; mivel ez a rendelet nem állapít meg előre rendelkezéseket a központ dolgozóinak helyzetével kapcsolatban,
ELFOGADTA EZT A RENDELETET:
1. cikk
A 337/75/EGK rendelet 1. cikkének (3) bekezdése helyébe a következő szöveg lép:
"A Központ nonprofit szervezet. Székhelye Thessaloniki."
2. cikk
E rendelet az Európai Közösségek Hivatalos Lapjában való kihirdetését követő 3. napon lép hatályba.
Ezt a rendeletet 1994. szeptember 1-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1994. május 16-án.